Әбү Ғамр атлы монафиҡ тап ана шундай дошмандарҙың береһенә әүерелә. Элек-электән Аллаһтың яңы — һуңғы илсеһе киләсәген белеп, уны көтөп һәм был турала халыҡҡа аңлатып та йөрөгән был дин әһеле Мәҙинәгә күсеп килгән пәйғәмбәрҙе таныуҙан баш тарта. Һуңынан уға ҡаршы көрәштә ярҙамсылар ҙа табыу теләге менән мәжүсиҙәргә ҡушыла. Византияға күсеп китә һәм шунда үлеп тә ҡала. Монафиҡтар мәсетен ана шул монахтың тарафдарҙары төҙөй. Айырылыуҙар, фекер башҡалыҡтары, болалар һәм фетнәләр ана шунан башлана ла, төрлө тарафтарға таралып, төрлө битлеккә төрөнөп, әле булһа дауам итә.